Neptōn – to je ōsmo a ôstatnio podug ôdlyguości ôd suōńca planeta we Ōkuodzie Suonečnym. Tak kej Jowiš, Saturn a Ōrōn je to planeta gazowo, třecio podug masy a štworto podug wielgości s planet Ōkuodu Suonečnygo. Miano planety je ôd řimskiego boga Neptōna. Astrōnōmičny symbol planety je ôd atrybutu Neptōna, trōjzymba. Terozki znōmy 13 jygo ksiynžycōw s nojwiynkšym Trytōnym. Ringi planetarne Neptōna sōm suabo rozwiniynte a miast ôkryngōw twořōm uōki. Přypuščo sie, aže je to spowodowane bez pole grawitacyjne Galatyji, jydnego s jego ksiynžycōw. Modro farba Neptōna je spowodowana wystympowaniym metanu we atmosfeře.